CELEX: 62010TN0263
Language: et
Date: 2010-06-16 00:00:00
Title: Kohtuasi T-263/10: 16. juunil 2010 esitatud hagi — Hispaania versus komisjon

14.8.2010   
            
            
               ET
            
            
               Euroopa Liidu Teataja
            
            
               C 221/52
            
         16. juunil 2010 esitatud hagi — Hispaania versus komisjon
   (Kohtuasi T-263/10)
   ()
   2010/C 221/83
   Kohtumenetluse keel: hispaania
   
      Pooled
   
   
      Hageja: Hispaania Kuningriik (esindaja: abogado del Estado Nuria Díaz Abad)
   
      Kostja: Euroopa Komisjon
   
      Hageja nõuded
   
   
               —
            
            
               Tühistada Euroopa Komisjoni 8. aprilli 2010. aasta otsus, millega otsustatakse peatada vahemakse tegemise taotlus, mille Hispaania esitas 17. detsembril 2009, põhjendustel, mis on esitatud käesoleva kohtudokumendi õiguslike aluste punktis I;
            
         
               —
            
            
               kohustada Euroopa Komisjoni maksma viivist, mis tuleneb põhjendamatult peatatud vahemaksete tegeliku tegemise hilinemisest;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Käesoleva hagi ese on komisjoni otsus peatada 17. detsembril 2009 Hispaania poolt esitatud vahemakse taotluse täitmise tähtaeg. See vahemakse taotlus, mille summa on 2 717 227,26 eurot, vastab Euroopa Sotsiaalfondi ühenduse toetuse rakenduskavale Baleaaride autonoomse piirkonna piirkondliku konkurentsivõime eesmärgi raames (CCI 2007ESO52PO005).
   Oma nõuete toetuseks esitab hageja järgmised väited:
   
               —
            
            
               Määruse nr 1083/2006 (1) artikli 91 lõike 1 punkti a rikkumine osas, milles komisjon, esitamata riigisisese või ühenduse auditeerimisasutuse aruannet, mis tõendaks, et juhtimis- ja kontrollsüsteemide toimimises on tõsiseid puudusi, ja olgugi et selliseid puudusi ei esinenud, lükkas vaidlustatud otsusega edasi Hispaania vahemakse taotluse täitmise tähtaja.
            
         
               —
            
            
               Komisjoni poolt heaks kiidetud kontrollimise strateegia rikkumine osas, milles komisjon lükkas eespool nimetatud vahemakse tegemise tähtaja edasi, sest ta leidis, et auditeerimissüsteemide puudumine kujutab endast strateegia rakendamise märkimisväärset hilinemist, kuigi see strateegia lubas Hispaania Kuningriigil esitada süsteemide auditid kuni 30. juunini 2010.
            
         
               —
            
            
               Õiguskindluse põhimõtte rikkumine osas, milles komisjon esitab süüdistuse, et Hispaania Kuningriik ei ole esitanud süsteemide auditeid varem, kui seda näeb ette komisjoni endaga kokku lepitud ajakava, mistõttu ei saanud Hispaania ametivõimud sellist nõuet ette näha.
            
         
               —
            
            
               Õiguspärase ootuse põhimõtte rikkumine, kuna liikmesriigi ametivõimud tegutsesid kooskõlas komisjoni poolt strateegia raames heaks kiidetud auditite ajakavaga, mida järgiti ilma, et komisjon oleks kordagi märkinud, et see kujutab endast mingit puudust juhtimis-ja kontrollisüsteemis.
            
         
               —
            
            
               Proportsionaalsuse põhimõtte rikkumine, kuna komisjoni võetud meede on ebaproportsionaalne ja vastuolus tõhusa finantsjuhtimisega ning et on muid vähem koormavaid õiguslikke vahendeid, millega sama eesmärki saavutada.
            
         
               —
            
            
               Viimaseks nõuab Hispaania Kuningriik viiviste tasumist määruse nr 1083/2006 artikli 87 lõike 2, määruse nr 1605/2002 (2) artikli 83 ja komisjoni määruse nr 2342/2002 (3) artikli 106 lõike 5 alusel.
            
         
      (1)  Nõukogu 11. juuli 2006. aasta määrus (EÜ) nr 1083/2006, millega nähakse ette üldsätted Euroopa Regionaalarengu Fondi, Euroopa Sotsiaalfondi ja Ühtekuuluvusfondi kohta ning tunnistatakse kehtetuks määrus (EÜ) nr 1260/1999 (ELT L 210, k 25).
   
      (2)  Nõukogu 25. juuni 2002. aasta määrus (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust (EÜT L 25, lk 43; ELT eriväljaanne 01/04, lk 74).
   
      (3)  Komisjoni 23. detsembri 2002. aasta määrus (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad (EÜT L 357, lk 1; ELT eriväljaanne 01/04, lk 145).